Kaksikko piti neljä vuotta vankinaan vuonna 1991 syntynyttä tyttöä, jolla oli todettu muun muassa oppimisvaikeuksia ja ADHD. Vankeutensa aikana tyttö synnytti miehelle kolme lasta, jotka merkittiin miehen tyttären nimiin.

Karmiva tapahtumasarja sai alkunsa netin keskustelupalstoilla, jossa uhri tapasi tuolloin 17-vuotiaan vastaajan. Kesällä 2010 tytöt tapasivat ja mukana oli myös vastaajan isä, joka kuitenkin esiteltiin 27-vuotiaaksi serkuksi.

Tytön kehitysviivettä käytettiin hyväksi

Mainos (artikkeli jatkuu alla)

Mainos (artikkeli jatkuu alla)

Kaksikko sai värvättyä tuolloin 19-vuotiaan tytön matkaansa käyttäen hyväksi tytöllä todettua kehitysviivettä. Tyttö asui kaksikon luona eri asunnoissa ja asuntoautossa ja häntä uhkailtiin sekä suullisesti että väkivallalla, ettei tämä karkaisi.

Elämä kaksikon kanssa oli karua: ruokaa ei aina ollut saatavilla, ja tyttöä vartioitiin tiukasti. Hän ei saanut ottaa esimerkiksi yhteyttä vanhempiinsa, vaan hänelle valehdeltiin, ettei hänen vanhempiaan enää kiinnosta tytön asiat.

Lisäksi tyttö pakotettiin poistamaan hänellä ollut ehkäisykapseli ja hän joutui harrastamaan seksiä itseään yli 20 vuotta vanhemman miesvastaajan kanssa. Miehen mukaan hän oli solminut tytön kanssa romaniavioliiton ja tyttö suostui seksiin vapaaehtoisesti.

Oikeuden mukaan näin ei ollut, vaan tyttö pelkäsi sieppaajiaan niin paljon, että joutui siksi suostumaan seksiin.

Pakoyritykset estettiin väkivallalla

Ehkäisyn puuttumisen takia nainen tuli neljä kertaa raskaaksi ja hän synnytti kolme lasta vankeutensa aikana vuosina 2011, 2012 ja 2013. Neljäs lapsi syntyi, kun hän oli päässyt pois vankeudesta.

Kaksikko ei halunnut, että lapsia merkittäisiin uhrin nimiin, vaan heidät kirjattiin naisvastaajan lapsiksi siten, että uhri esiintyi neuvolassa ja synnytyssairaalassa tämän nimellä.

Uhri yritti paeta kaksikon luota useita kertoja, mutta se estettiin joka kerta väkivalloin. Uhria esimerkiksi lyötiin, hänen kasvoilleen syljettiin ja häntä heitettiin oluttölkillä kasvoihin.

Kerran hän yritti myös tehdä itsemurhan. Sen seurauksena miesvastaaja hakkasi tätä sähköjohdolla.

Mainos (artikkeli jatkuu alla)

Neuvolan epäilyt heräävät

Uhri pääsi viimein pois vankeudesta, kun neuvolassa alettiin epäillä, ettei kaikki ollut hyvin. Paikalle kutsuttiin sosiaaliviranomaiset, jotka tekivät kotikäynnin leirintäalueelle, jossa kolmikko silloin asui.

Sosiaaliviranomaiset hälyttivät poliisit paikalle ja uhri ilmoitti taas vastaajan nimen omaksi nimekseen. Kun poliisi huomasi, että vastaajalla oli useita etsintäkuulutuksia päällä, uhri vietiin poliisiasemalle, jossa asia alkoi vihdoin selvitä.

Pirkanmaan käräjäoikeus tuomitsi Jasmin Mirikli Telila Lindbergin 2 vuoden ja 8 kuukauden ehdottomaan vankeusrangaistukseen osittain nuorena henkilönä tehdystä törkeästä ihmiskaupasta, kahdesta törkeästä petoksesta ja rekisterimerkitärikoksesta.